Matthias A. Chimole

**Matthias A. Chimole** (født i 1916 i Nakhwala i Nyassaland; død 18. november 2005 i Lilongwe i Malawi) var katolsk erkebiskop av Lilongwe i Malawi.
## Liv og virke
### Prest
Etter filosofisk og teologisk utdannelse ved presteseminarene i Nankunda og Kachebere ble Matthias A. Chimole ordinert til prest den 21. september 1947,  og var sogneprest i Zomba til 1970.

I 1962 grunnla han *Mngonoonda Thrift and Credit*, den første kooperative bank i Malawi, men det var mislykket.
### Biskop av Zomba
Den 21. september 1970 ble han utnevnt av pave Paul VI til biskop av Zomba. Han ble ordinert til biskop den 13. desember av erkebiskopen av Blantyre, James Chiona; medkonsekratorene var Jean-Louis Jobidon M.Afr., biskop av Mzuzu, og Eugen Vroemen S.M.M., biskop av Chikwawa. 

Biskop Chimole var en av talsmennene for bispekonferansen i Malawi. I 1974 ble han president for *Christian Service Committee of the Churches in Malawi*.

### Biskop av Lilongwe
Den 20. desember 1979 ble han utnevnt til biskop av Lilongwe av pave Johannes Paul II.

Et hyrdebrev datert 8. mars 1992, undertegnet av biskop Chimole og andre katolske biskoper i Malawi, som avslørte regjeringens menneskerettighetsbrudd og sosiale urettferdigheter, vekket massiv misbilligelse av det diktatorisk regjerende Malawi Congress Party, inkludert åpne drapstrusler.

President Hastings Kamuzu Banda og hans regjering tok avstand fra hyrdebrevet som en subversiv publikasjon, og sa at dette gjorde besittelsen av det til en forbrytelse. Biskopene ble avhørt av politiet i Blantyre.

Regjeringen startet også en mediekampanje med bakvaskelser mot biskopene. Malawi News skrev at hensikten med brevet var å importere IRA-terrorisme. Politiet i Zomba åpnet ild mot studenter som protesterte til forsvar for biskopene. Situasjonen skremte opp det internasjonale samfunnet, som fryktet utløsning av forfølgelse av katolikker og drap av underskriverne av brevet, noe som var kjente metoder for å få brakt til taushet kritikere av Banda-regimet. Til syvende og sist kom det til demokratiske endringer i landet. 

Han gikk av grunnet høy alder den 11. november 1994 og bodde i et hjem for pensjonerte prester i Lilongwe til sin død den 18. november 2005.

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Alessandro Mattei (1744-1820) *1767
* Kardinal Pietro Francesco Galleffi (1770-1837) *1819
* Kardinal Giacomo Filippo Fransoni (1775-1856) *1822
* Kardinal Carlo Sacconi (1808-1889) *1851
* Kardinal Edward Henry Howard of Norfolk (1829-1892) *1872
* Kardinal Mariano Rampolla del Tindaro (1843-1913) *1882
* Kardinal Rafael Merry del Val y Zulueta (1865-1930) *1900
* Kardinal Andreas Franz Frühwirth (1845-1933) *1907
* Erkebiskop Lorenzo Schioppa (1871-1935) *1920
* Erkebiskop Johannes Henricus Gerardus Jansen (1868-1936) *1930
* Biskop Josephus Hubertus Gulielmus Lemmens (1884-1960) *1932
* Erkebiskop John Baptist Hubert Theunissen (1905-1979) *1950
* Erkebiskop James Chiona (1924-2008) *1965
* Biskop *Matthias A. Chimole* (1916-2005) *1970

## Referanser